
Տուբերկուլոզով հիվանդներին 

Սույն հրատարակությունը մշակվել է ԱՄՆ-ի Հիվանդությունների վերահսկման և կանխարգելման կենտրոնի (CDC) կողմից:  Դրա բովանդակության համար պատասխանատվություն են կրում միայն հեղինակները, և այն անհրաժեշտաբար չի ներկայացնում CDC-ի պաշտոնական տեսակետները: 
Մայիս, 2011թ.

Ուրախ եմ ներկայացնելու HPCA-ի (Հոսպիսային պալիատիվ խնամքի ասոցիացիա) ուղեցույցները` տուբերկուլոզով տառապող հիվանդներին պալիատիվ խնամք ցուցաբերելու համար, և իմ երախտագիտությունն եմ հայտնում հովանավորներին`
· Պրոֆ. Դավիդ Կամերոն 
· Սյու Կամերոն
· Կաթ Դեֆիլիպպի
· Դր. Ռենե Կրաուս
· Սյուզեթ Պրետորիուս
Եվ HPCA ՏԲ-ի գործողությունների թիմի այլ անդամներին:
Այս հրատարակությունը մշակելիս հեղինակները հիմնվել են ԱՀԿ-ի «ՎԵՐՋ ՏԲ»-ին նախաձեռնության և Հարավաֆրիկյան Հանրապետության առողջապահության դեպարտամենտի ՏԲ-ի վերահսկման ուղեցույցների, ինչպես նաև Հիվանդությունների վերահսկման կենտրոնի (CDC) ուսուցողական նյութերի վրա:
ՏԲ-ն համարվում է բուժելի վարակ, և այս ուղեցույցները նպաստում են ՏԲ-ով վարակված անձանց վաղ հայտնաբերմանը` դեպքերի ինտենսիվ բացահայտմամբ, վարակի արդյունավետ բուժմամբ և կարեկցական աջակցության տրամադրմամբ` օժանդակելով բուժման բարեհաջող իրականացմանը: Դժբախտաբար, ՏԲ-ն հանդիսանում է միաժամանակ ՄԻԱՎ-ով վարակված անձանց մահվան հիմնական պատճառը:  Այդ պատճառով, մեր համայնքներում ՏԲ-ի վերահսկման համար կարևորվում են վարակի հսկողությունը, դեպքերի ինտենսիվ բացահայտումը, INH (իզոնիազիդ) կանխարգելիչ թերապիան և բուժման աջակցությունը: Չափազանց կարևոր է նաև, որ խորացած ՏԲ-ով անձանց, որոնք ունեն նաև զուգահեռ այլ վարակ և գտնվում են կյանքի վերջին շրջանում, ցուցաբերվի հարգալից խնամք և անհանգստություն պատճառող ախտանշանների վերահսկման և զգացմունքային ու հոգեկան աջակցության տրամադրման ժամանակ հաշվի առնվեն բոլոր մանրուքները:   Այս ուղեցույցի մեջ անդրադարձ է կատարվել նաև ընտանիքին և առողջապահության ոլորտի աշխատակիցներին տրամադրվող աջակցությանը, ներառյալ վարակի հսկողություն և ՏԲ-ի հետազոտություն:
Այս գործնական խորհուրդները կարող են արժեքավոր լինել հոսպիսների և առողջապահական այլ հաստատությունների անձնակազմի և կամավորների համար, և հուսով ենք օգտակար ուղղորդում կտրամադրեն ՏԲ-ով վարակված անձանց կարեկցական խնամքի ցուցաբերման համար` թե՛ այն հիվանդների համար, որոնք կապաքինվեն, և թե՛ անբուժելի ՏԲ վարակակիրների համար:
ԴՐ. ԼԻԶ ԳՎԻՏԵՐ 
HPCA-ի գործադիր տնօրեն
անընդհատական խնամք
Պալիատիվ խնամքն ապահովում է այնպիսի մոտեցում, որով բարելավվում է կյանքի համար վտանգավոր հիվանդություններ ունեցող հիվանդների և նրանց ընտանիքների կյանքի որակը` կանխարգելման և տառապանքի մեղմացման միջոցով` վաղ հայտնաբերման, ցավի և ֆիզիկական, հոգեբանական, սոցիալական ու հոգեկան այլ խնդիրների անսխալ գնահատման և բուժման օգնությամբ: 
Ասոցիացիան հիմնվել է` համաձայն 88/01887/08 կանոնակարգի 21-րդ բաժնի: NPQ թիվ. 003-462
Հովանավոր` Պատվ. արքեպիսկոպոս Դեսմոնդ Մ. Տուտու 
Խորհուրդ`   Բ. Կամպբել-Քեր (նախագահ), Ս. Բլեյքման, Ս. Ֆակրոդին (փոխնախագահ), Բ. Կուվան, 
Ս. Մոգոթլեյն, Ս. Մոկատսեյն, Վ. Սկրիմգուր, Թ. Թոմփսոն, Ռ. Վայնկուս, Մ. Վոլհայմ, Ե. Գվիտեր (գործադիր տնօրեն), Կ. Հեննինգ (գործառնական տնօրեն), Ս. Հոդգքիս (Ֆինանսական գծով տնօրեն), Ջ. Լազարուս (Ընկերության քարտուղար)


ԲՈՎԱՆԴԱԿՈՒԹՅՈՒՆ
1. ՆԵՐԱԾՈՒԹՅՈՒՆ` ՏԲ ԵՎ ՊԱԼԻԱՏԻՎ ԽՆԱՄՔ
5
2. ՏԲ-Ի ՀԵՏ ԿԱՊՎԱԾ ՄԱՐՏԱՀՐԱՎԵՐՆԵՐԸ` ՊԱԼԻԱՏԻՎ ԽՆԱՄՔԻ ՀԱՄԱՏԵՔՍՏՈՒՄ
6 
3. ՏԲ-Ի ԽՆԱՄՔԻ ԻՐԱԿԱՆԱՑՈՒՄԸ ՊԱԼԻԱՏԻՎ ԽՆԱՄՔԻ ԾՐԱԳՐԵՐՈՒՄ
7
3.1 Դեպքերի ինտենսիվ բացահայտում
3.2 Վարակի հսկողություն
3.3 Իզոնիազիդով կանխարգելիչ բուժում (IPT)
3.4 ՄԻԱՎ-ի և ՏԲ-ի միավորում
4. ԴԵՂՈՐԱՅՔԱԿԱՅՈՒՆ ՏԲ
10
4.1 Մուլտիդեղորայքակայուն ՏԲ-ի (MDR/TB) հաստատված ախտորոշմամբ հիվանդների` 
պալիատիվ ծրագիր ընդունելության չափանիշները 
4.1.1 Ստացիոնար հաստատություն
4.1.2 Պալիատիվ խնամքի տնային ծրագիր 
5. ՏԲ-Ի ԿԱՌԱՎԱՐՈՒՄԸ ԵՐԵԽԱՆԵՐԻ ՄՈՏ (ՆԵՐԱՌՅԱԼ ԴԵՂՈՐԱՅՔԱԿԱՅՈՒՆ ՏԲ)
12
6. ԷԹԻԿԱԿԱՆ ՆԿԱՏԱՌՈՒՄՆԵՐ
13
7. ՏԲ ՀԻՎԱՆԴՆԵՐԻ ՊԱԼԻԱՏԻՎ ԽՆԱՄՔ (ՆԵՐԱՌՅԱԼ ԴԵՂՈՐԱՅՔԱԿԱՅՈՒՆ ՏԲ)
14
7.1 ՏԲ-ով հիվանդի պալիատիվ խնամքի կլինիկական ուղեցույց
7.1.1 Ցավի մեղմացում
7.1.2 Սրտխառնոց և փսխում 
7.1.3 Շնչահեղձություն և հազ
7.1.4 Դեղամիջոցներ և կողմնակի ազդեցություններ
7.1.5 Գիշերային քրտնարտադրություն
7.2 Սննդային աջակցություն
7.3 Ընտանիքի/խնամատուի առողջություն
8
ԽՆԱՄՔ` ԿՅԱՆՔԻ ՎԵՐՋԻՆ ՇՐՋԱՆՈՒՄ
16
9
ԱՋԱԿՑՈՒԹՅՈՒՆ` ԿՈՐՍՏԻ ԴԵՊՔՈՒՄ
17
10          ԵԶՐԱՓԱԿՈՒՄ
18
ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ
ՀԱՎԵԼՎԱԾ 1` ՏԲ-Ի ՀԱՐՑՄԱՆ ՁԵՎ
20
ՀԱՎԵԼՎԱԾ 2` ՎԱՐԱԿԻ ՀՍԿՈՂՈՒԹՅԱՆ ՍՏՈՒԳՄԱՆ ՁԵՎ
21
ՀԱՎԵԼՎԱԾ 3` ԽՈՐԽԻ ԱՊԱՀՈՎ ՀԱՎԱՔՈՒՄ
22

1
ՆԵՐԱԾՈՒԹՅՈՒՆ
ՏԲ ԵՎ ՊԱԼԻԱՏԻՎ ԽՆԱՄՔ
Չնայած տուբերկուլոզը (ՏԲ) բուժելի է, ըստ Առողջապահության համաշխարհային կազմակերպության (ԱՀԿ)` այն հանդիսանում է ՄԻԱՎ-ով վարակված անձանց մահվան հիմնական պատճառը, որոնցից շատերն ապրում են զարգացող երկրներում և աղքատ են ու թերսնված: Ըստ USAID-ի Վարակիչ հիվանդությունների մասին զեկույցի` Հարավաֆրիկյան Հանրապետությունն աշխարհում երկրորդ  տեղն է զբաղեցնում ՏԲ-ի հիվանդացության դեպքերի քանակով` 948/100 000 ցուցանիշով1: Միացյալ Նահանգներում հիվանդացության ցուցանիշը 5/100 000 է: ԱՀԿ-ի կողմից համաճարակ է դասակարգվում 130/100000 հիվանդացությունը, այսինքն` Հարավաֆրիկյան Հանրապետությունում ՏԲ-ի համաճարակը հասել է ծայրահեղ չափերի: Խնդիրն ավելի է սրվում դեղորայքակայուն ՏԲ-ի աճող քանակության պայմաններում:

Ըստ սահմանման` պալիատիվ խնամքի նպատակն է բարելավել կյանքին վտանգ սպառնացող հիվանդությամբ տառապող անձանց և նրանց ընտանիքի անդամների կյանքի որակը: ՏԲ-ով վարակված, հատկապես դեղորայքակայուն ՏԲ, ՄԻԱՎ-ի վարակակիրները միանշանակորեն մտնում են այս դասակարգման մեջ:  Պալիատիվ խնամքի ծառայությունները նպաստում են ՏԲ-ի վարակ ունեցող անձանց կյանքի որակի բարելավմանը` թե՛ անհատապես և թե՛ համատեղ` ներքոհիշյալ գործողությունների միջոցով.
· Անձին հաղորդել արժեվորված լինելու զգացում և նվազեցնել ՏԲ-ի հետ կապված պիտակավորումը` ցուցաբերելով և ձևավորելով հարգալից, համակողմանի խնամք հիվանդի և ընտանիքի համար:
· Սահմանափակել ՏԲ-ի տարածումը` վարակի արդյունավետ հսկողության իրագործման միջոցով` թե՛ տնային և թե՛ հիվանդանոցային պայմաններում:  
· Դեպքերի ինտենսիվ բացահայտում` ՏԲ-ի հնարավոր վարակ ունեցող անձանց հայտնաբերմամբ` կանոնավոր հետազոտությունների միջոցով` համաձայն կառավարության առողջապահության ոլորտի քաղաքականության, և նրանց ուղղորդում հետագա հետազոտման, ախտորոշման և բուժման: Սա վերաբերում է բոլոր նոր հիվանդներին, ինչպես նաև ծրագրում ընդգրկված հիվանդներին և նրանց ընտանիքի անդամներին կամ ընկերներին, ովքեր ունեն հիվանդության ախտանշաններ, ինչպես օրինակ` հազ, գիշերային քրտարտադրություն, դող և քաշի կորուստ:  Աշխատավայրի մասին քաղաքականությունը պետք է ամրագրի ՏԲ-ի հետազոտման անհրաժեշտությունը անձնակազմի և կամավորների համար, քանի որ առողջապահության ոլորտի աշխատակիցները գտնվում են բարձր ռիսկային գոտում:
· Բուժման արդյունավետ  աջակցության ցուցաբերում` հիվանդներին և նրանց ընտանիքներին հիվանդության մասին գիտելիքներ տրամադրելով և զորակցելով: Դրանք պետք է պարունակեն տեղեկություններ ՏԲ-ի տարածման, վարակի վերահսկման մասին, ներառյալ հիգիենայի պահպանում հազալիս, խորխի ապահով հավաքում և հեռացում, ՏԲ-ի բուժում և կողմնակի ազդեցությունների կառավարում: Հիվանդանոցային պայմաններում անձնակազմի անդամներն ապահովում են  անմիջականորեն դիտարկվող բուժում (DOT): Տնային խնամքի պայմաններում անձնակազմի անդամները սովորաբար չեն կարողանում ամեն օր այցելել բոլոր հիվանդներին: Նրանց պարտականությունն այդ դեպքում կայանում է նրանում, որ խրախուսեն հիվանդին` ընտրելու ընտանիքի անդամներից մեկին կամ հարևանին` որպես բուժման աջակից:
· ՄԻԱՎ-ի և ՏԲ-ի խնամքի միավորում` խրախուսելով կամ նշանակելով հակառետրովիրուսային բուժում (ART) ՄԻԱՎ-ով հիվանդների համար, որոնց մոտ ախտորոշվում է ՏԲ և, այնուհետև, նրանց և իրենց ընտանիքներին տրամադրելով անհրաժեշտ տեղեկատվություն և աջակցություն, որ հետևեն բուժման ռեժիմին: 
· Իզոնիազիդով կանխարգելիչ բուժման (IPT) խրախուսում ՄԻԱՎ-ով վարակված անձանց համար (հիվանդներ և անձնակազմ), որոնց մոտ բացառվել է ակտիվ ՏԲ-ի առկայությունը:  
· Համատեղ աշխատանք առողջապահության ոլորտի պաշտոնական և ոչ պաշտոնական գործընկերների հետ` մուլտիդեղորայքակայուն ՏԲ (MDR) և ծայրահեղ դեղորայքակայուն ՏԲ (XDR) ունեցող հիվանդների խնամքի օպտիմալ շարունակականությունը ապահովելու նպատակով: Օրինակ` Հարավաֆրիկյան Հանրապետության որոշ տարածքներում պալիատիվ բուժում կատարող բժիշկները հրավիրվել են աշխատելու շրջանային այն մարմիններում, որոնք պատասխանատու են դեղորայքակայուն ՏԲ-ով հիվանդներին առնչվող որոշումների ընդունման մեջ:  Այդ որոշումները ներառում են հիվանդների դուրսգրումը համայնք և ապարդյուն բուժման դադարեցումը:
· Ընտանիքի անդամների, հատկապես երեխաների նկատմամբ առկա ռիսկի, ինչպես նաև տանը վարակի արդյունավետ հսկողության ապահովման կարողության գնահատում` նախքան դեղորայքակայուն ՏԲ-ով հիվանդների դուրսգրումը:
· ՏԲ-ով հիվանդներին կյանքի վերջին շրջանում կարեկցական խնամքի տրամադրում և հարազատի կորստի դեպքում` ընտանիքի անդամների զորակցում:
· Պալիատիվ խնամքի մասին ուսուցման տրամադրում առողջապահության ոլորտի աշխատակիցներին ՏԲ հիվանդանոցներում, որպեսզի դեղորայքակայուն ՏԲ-ով այն հիվանդները, որոնց հնարավոր չէ խնամք ցուցաբերել տանը, քանի որ չկան առանձին քնելու և վարակի պատշաճ հսկողության հնարավորություններ, ստանան համակողմանի և հարգալից խնամք: 
· Պալիատիվ խնամքի ոլորտի կազմակերպությունները պետք է օգտվեն ամեն հնարավորությունից` օժանդակելու առողջապահական ծառայություններին` ՏԲ-ի կառավարումը բարելավելու նպատակով: Դա կարող է ներառել աջակցություն բուժման ռեժիմի պահպանմանը, վարակի հսկողություն, առողջապահական կրթություն, շփում ունեցած անձանց հայտնաբերում և հետազոտում, դեղորայքի մատակարարում, աշխատանք մուլտի և ծայրահեղ դեղորայքակայուն ՏԲ-ի շրջանային վերանայման հանձնաժողովում` կյանքի վերջին շրջանում գտնվող  հիվանդների պատշաճ դեղամիջոցների վերաբերյալ որոշումների ընդունմանն աջակցելու նպատակով:  

Պալիատիվ խնամքի ծառայությունները կարող են նպաստել բուժաշխատողների և կամավորների օպտիմալ առողջությանը և մասնագիտական ու անձնական զարգացմանը` հետևյալ կերպ. 
· Ձևավորելով աշխատավայրի մասին ճիշտ քաղաքականություն և ստեղծելով նպաստող միջավայր, որով կխրախուսվի բուժաշխատողներին`իմանալ և հաղորդել իրենց ՄԻԱՎ-ի և ՏԲ-ի կարգավիճակի մասին:
· Միավորելով ՏԲ-ի հայեցակետերը հոսպիսային ռիսկերի կառավարման և «Խնամք` խնամատուի համար» ծրագրերում:
· Ապահովելով, որ բոլոր բուժաշխատողները և կամավորները ստացած լինեն համապատասխան ուսուցում ՏԲ-ի վերաբերյալ` հաջորդած աշխատանքի վայրի պարբերական գործնական ուսուցմամբ:
· Խրախուսելով բուժաշխատողներին` ներկայացնելու զեկույցներ համաժողովների ժամանակ և մասնակցելու ՏԲ-ին առնչվող հետազոտություններին:
ՏԲ-Ի ՀԵՏ ԿԱՊՎԱԾ ՄԱՐՏԱՀՐԱՎԵՐՆԵՐԸ`
ՊԱԼԻԱՏԻՎ ԽՆԱՄՔԻ ՀԱՄԱՏԵՔՍՏՈՒՄ 
ՆԵՐԱՌՈՒՄ ԵՆ`
· Վարակվելու վախ: Դիմադրություն N95 շնչադիմակ կրելուն ՏԲ-ով հիվանդների հետ սերտ շփում ունենալիս` խուսափելով հիվանդին ներշնչել պիտակավորված լինելու զգացում: 
· ՏԲ-ի բուժման և ՏԲ-ի խնամքի նպատակների համակցում և հիվանդության վերջնական շրջանում խնամքի վրա կենտրոնացում: Հիվանդների իրավունքների և պարտականությունների հավասարակշռում: Սա կարող է հանգեցնել անվճռականության` կյանքի վերջին շրջանում գտնվող խորացած դեղորայքակայուն ՏԲ-ով և հիվանդների և իրենց ընտանիքների շփման հարցում:
· Վիշտը կրելու հետ կապված բարդությունների առաջացման ռիսկի նվազեցում այն ժամանակ, երբ ընտանիքից առանձնացումը պարտադիր է` դեղորայքակայուն ՏԲ-ով վարակվելու ռիսկի պատճառով:  
ԳՈՅՈՒԹՅՈՒՆ ՉՈՒՆԵՆ ԱՅՍ ՄԱՐՏԱՀՐԱՎԵՐՆԵՐԻ ՀԵՇՏ ԼՈՒԾՈՒՄՆԵՐԸ
Այս փաստաթուղթը ներկայացնում է պալիատիվ խնամքի կարիք ունեցող ՏԲ-ով հիվանդների բուժման և կառավարման շրջանակները: Այն պետք է դիտարկվի Առողջապահության դեպարտամենտի Տուբերկուլոզի կառավարման վերջին ազգային ուղեցույցների2 (doh.gov.za) և HPCA-ի Կլինիկական ուղեցույցների3 (www.hospicepalliativecaresa.co.za) հետ համատեղ: Դրա նպատակն է ուղղորդում տրամադրել հետևյալի վերաբերյալ.
· Համապատասխան գործակիցների հետ կապերի հաստատում, մասնավորապես` առողջապահության պաշտոնական սեկտորում` վարակի հսկողությանը և համայնքի ներսում ՏԲ հիվանդի բարեհաջող կառավարմանը նպաստելու նպատակով:
· Օժանդակություն ՏԲ-ի և ՄԻԱՎ-ի կառավարման միավորմանը հոսպիսային ծրագրում:
· Հիվանդի և ընտանիքի կրթություն:
· Բուժման աջակցություն:
· Բազմակողմանի խնամքի տրամադրում` ներառյալ ցավի և ախտանշանների օպտիմալ հսկողություն:
· Աջակցություն կյանքի վերջին շրջանում արժանապատիվ խնամքի տրամադրմանը և ընտանիքի օգնությանը:
· Օգնություն կորստին և վշտին դիմակայելու հարցում, ինչպես նաև հաջորդող զորակցության տրամադրում:
ՏԲ-Ի ԽՆԱՄՔԻ ԻՐԱԿԱՆԱՑՈՒՄԸ ՊԱԼԻԱՏԻՎ ԽՆԱՄՔԻ ԾՐԱԳՐԵՐՈՒՄ
HPCA-ի յուրաքանչյուր անդամ կազմակերպություն պետք է հանգամանորեն հաշվի առնի, թե ինչպես լավագույն ձևով լուծել Հարավաֆրիկյան Հանրապետության Առողջապահության ազգային դեպարտամենտի առաջարկած հետևյալ չորս հիմնախնդիրները4: 
Դեպքերի ինտենսիվ հայտնաբերում
Վարակի հսկողություն
Իզոնիազիդով կանխարգելիչ բուժում (IPT)
ՄԻԱՎ-ի և ՏԲ-ի միավորում 
3.1 ԴԵՊՔԵՐԻ ԻՆՏԵՆՍԻՎ ԲԱՑԱՀԱՅՏՈՒՄ
Պալիատիվ խնամքի բոլոր ծրագրերը պետք է ապահովեն, որ ՏԲ-ի հետազոտումը առաջնայնություն լինի: Այն պետք է կատարվի` օգտագործելով կից ներկայացված հարցման ձևը (Հավելված 1): ՏԲ-ի հետազոտումը պետք է հանդիսանա ծրագիր ընդունված բոլոր նոր հիվանդների համար որպես նախնական գնահատման մաս: Այն հիվանդները և ընտանիքի անդամները, որոնք արդեն ընդգրկված են պալիատիվ խնամքի ծրագրում, ինչպես նաև այն բուժաշխատողներն ու կամավորները, որոնք ունեն հազ, բողոքում են հոգնածությունից, ունեն գիշերային քրտնարտադրություն կամ կարճ ժամանակի ընթացքում ունեցել են քաշի զգալի կորուստ, նույնպես պետք է հետազոտվեն: Անձնակազմի անդամներն ու կամավորները պետք է հետազոտվեն աշխատանքի ընդունվելիս և, այնուհետև, առնվազն տարեկան մեկ անգամ:
Եթե ՏԲ-ի հարցման ձևի մեկ կամ ավելի հարցերին պատասխանվել է «այո», ապա տվյալ անձը պետք է ուղղորդվի  Առաջնային օգնության մոտակա կլինիկա` լրացուցիչ հետազոտությունների, ախտորոշման և բուժման համար: Շարունակական կապի պահպանումը հոսպիսի և կլինիկայի միջև ունի կենսական նշանակություն, որպեսզի ապահովվի համագործակցություն ախտորոշման, բուժման և աջակցության հարցերում: Հետազոտման, ուղղորդման և հետագա գործողությունների քաղաքականությունը և ընթացակարգերը պետք է փաստագրվեն և իրագործվեն:
5 տարեկանից ցածր երեխաները հանդիսանում են հատկապես խոցելի խումբ: Եթե ընտանիքի չափահաս անդամի մոտ ախտորոշվում է ՏԲ, ապա 5 տարեկանից ցածր երեխաները, ինչպես նաև ՄԻԱՎ-ի վարակակիր բոլոր երեխաները պետք է ուղարկվեն կլինիկա` ՏԲ թեստավորում անցնելու և որոշելու համար, թե արդյոք անհրաժեշտ է ՏԲ-ի լիարժեք բուժում, թե իզոնիազիդով կանխարգելիչ բուժում (IPT):
3.2 ՎԱՐԱԿԻ ՀՍԿՈՂՈՒԹՅՈՒՆ
Չախտորոշված, չբուժված և հնարավոր վարակիչ ՏԲ ունեցող անձանց հաճախ կարելի է հանդիպել թե՛ հիվանդանոցային և թե՛ տնային խնամքի պայմաններում: ՏԲ-ն հանդիսանում է պաթոգեն միկրոօրգանիզմների պատճառած ամենատարածված վարակը և ՄԻԱՎ ու ՁԻԱՀ-ի վարակակիրների մահվան հիմնական պատճառը: 

Առողջապահության ոլորտի աշխատակիցները և այլ բուժաշխատողներ նույնպես գտնվում են ՏԲ-ով վարակվելու առանձնապես բարձր ռիսկային գոտում, քանի որ հաճախակիորեն շփվում են վարակիչ ՏԲ-ով հիվանդների հետ: ՄԻԱՎ-ի վարակակիր առողջապահության ոլորտի աշխատակիցների մոտ ավելի բարձր է ՏԲ զարգանալու վտանգը:  Վարակի հսկողության արդյունավետ պլանի կարևոր ցուցանիշ է հանդիսանում ՏԲ-ով վարակման նոր դեպքերի տարեկան չափաքանակը կոնկրետ հիմնարկությունում աշխատող անձնակազմի  մոտ5:  
ՏԲ-ի հարուցիչը տուբերկուլոզային միկոբակտերիան է: Թոքերում ՏԲ ունեցող հիվանդները կարող են հազալիս կամ փռշտալիս օդ արտազատել տուբերկուլոզի միկոբակտերիաներ պարունակող թքի մանր կաթիլներ:  Այդ վարակիչ մասնիկները անզեն աչքի համար անտեսանելի են և կարող են օդում պահպանվել երկար ժամանակ, եթե չեն վերացվում բնական կամ մեխանիկական օդափոխմամբ: Այն անձը, որը ներշնչում է մեկ կամ մի քանի նման մասնիկներ, կարող է վարակվել տուբերկուլոզի միկոբակտերիաներով:
ՏԲ վարակի և ՏԲ հիվանդության (տուբերկուլոզ) միջև տարբերությունը
ՏԲ վարակ
· ՏԲ-ով վարակումը կատարվում է այն ժամանակ, երբ ՏԲ-ի հարուցիչները ներթափանցում են օրգանիզմ: Եթե օրգանիզմի դիմադրողական համակարգը առողջ է, ապա այն կարողանում է արգելափակել հարուցիչների տեղադրումը: Մանրէները պահպանվում են ոչ ակտիվ կամ գաղտնի վիճակում: Նրանք դեռևս կենդանի են և կարող են հետագայում ակտիվանալ:  Այս դրությունը հայտնի է որպես գաղտնի ՏԲ վարակ (ԳՏԲՎ): Հարավաֆրիկյան Հանրապետությունում ՏԲ հիվանդացության բարձր մակարդակի պատճառով բնակչության մեծամասնությունն ունի գաղտնի ՏԲ վարակ: 
· Առողջ անձը` ուժեղ իմունային համակարգով, ունի 10%-ի հնարավորություն, որ իր հետագա կյանքում կզարգանա ՏԲ, մինչդեռ ՄԻԱՎ-ի վարակակիր անձն ունի տարեկան 10%-ի հնարավորություն: 
ՏԲ  հիվանդություն
· Զարգանում է այն ժամանակ, երբ ներթափանցումը չի արգելափակվում կամ երբ գաղտնի ՏԲ-ն ակտիվանում է, և վարակն սկսվում է տարածվել:
Տվյալ անձի մոտ առաջանում են տուբերկուլոզի նշաններ և ախտանիշներ:
· ՏԲ հիվանդությունը հիմնականում առաջանում է թոքերում (թոքային ՏԲ): ՄԻԱՎ-ով վարակված անձանց մոտ, սակայն, անսովոր չէ մարմնի այլ մասերի ՏԲ-ն (արտաթոքային ՏԲ): 
· Թոքային ՏԲ-ով հիվանդը սովորաբար ունենում է հազ, իսկ հիվանդության առաջացած շրջանում` արյուն հազի հետ (Haemoptysis):
· ՏԲ-ի ընդհանուր ախտանշաններն են դողը, գիշերային քրտնոտությունը, ախորժակի կորուստը, քաշի կորուստը և հոգնածությունը:
· Պատշաճ բուժման դեպքում ՏԲ հիվանդությունը կարող է բուժվել, նույնիսկ ՄԻԱՎ-ի վարակակիրների մոտ: Սակայն, առանց բուժման, ՏԲ-ն կարող է ճակատագրական լինել:
ՏԲ-ն կարող է վարակիչ լինել, եթե այն գտնվում է թոքերում կամ կոկորդում: Սովորաբար, թոքերի կամ կոկորդի ՏԲ ունեցող անձը համարվում է վարակիչ, քանի դեռ նա չի անցել.
· ՏԲ-ի առնվազն երկշաբաթյա բուժում և ցուցաբերել կլինիկական ախտանշանների բարելավում: 
Դեղորայքակայուն ՏԲ-ի դեպքում` անձը.
· պետք է ունեցած լինի խորխի երկու հաջորդական բացասական քսուքներ` երկու տարբեր օրերի ընթացքում: Խորխի առնվազն մեկ քսուքը պետք է վերցված լինի վաղ առավոտյան:
ՏԲ-ի տարածման ռիսկի նվազեցումը ստացիոնար հաստատությունում և տանը
Վարակի հսկողության պատշաճ միջոցառումներն ունեն ամենամեծ ազդեցությունը ՏԲ-ի փոխանցման կանխարգելման գործում: Եթե հոսպիսում հաջողվի վերացնել տուբերկուլոզի միկոբակտերիաներ պարունակող կաթիլների արտադրությունը, ապա դրանով կվերացվի նաև հիվանդների և բուժաշխատողների` ՏԲ վարակին ենթարկված լինելու վտանգը, և անհրաժեշտ չեն լինի հետագա հսկողություններ:   Սակայն, քանի որ հնարավոր չէ վերացնել ողջ վտանգը, անհրաժեշտ է հավելել շրջակա միջավայրի հսկողության լրացուցիչ միջոցառումներ, որպեսզի օդի մեջ նվազեցվի հնարավոր վարակիչ կաթիլների կուտակումը: Հիվանդներին, ընտանիքի անդամներին և բուժաշխատողներին պետք է ուսուցանվի մշտապես գործադրել պարզ, սակայն արդյունավետ շրջակա միջավայրի հսկողության միջոցառումներ: Բոլորը պետք է ունենան վարակի և շրջակա միջավայրի հսկողության միջոցառումների մասին հիմնական տեղեկություններ:  Դա պետք է կազմի առօրյա գործունեության մաս:
Աշխատանքային պրակտիկա և վարչական հսկողություններ
Գոյություն ունեն ճիշտ կազմակերպված աշխատանքային պրակտիկայի և վարչական հսկողությունների հինգ բաղադրիչներ.
1. Վարակի հսկողության գրավոր պլան
2. Անձնակազմի բոլոր անդամների շարունակական ուսուցում
3. Վարակի վտանգի և հսկողության միջոցառումների որակի գնահատմանն ուղղված կանոնավոր ստուգումներ 
4. Հիվանդների կրթություն և համայնքի իրազեկության բարձրացում
5. Կապի պահպանում առողջապահության պաշտոնական սեկտորի` ՏԲ վերահսկման ծրագրերի հետ:
Վարակի հսկողության պլան
ՏԲ-ն պետք է ընդգրկվի տվյալ կազմակերպության վարակի հսկողության պլանի մեջ` համաձայն HPCA-ի չափանիշների6: Այն պետք է ներառի հետևյալը.
1. Որպես նախնական գնահատում` բոլոր հիվանդները պետք է հետազոտվեն ՏԲ-ի ախտանշանների, նախկինում ՏԲ-ի բուժման կամ ՏԲ-ի հետ առնչություն ունեցած լինելու հարցերում: Եթե հարկ կա, ընտանիքի անդամները և ընկերները նույնպես պետք է հետազոտվեն:
2. Հազ ունեցող անձին պետք է խորհուրդ տրվի շնչառական հիգիենայի/հազի էթիկայի վերաբերյալ և տրամադրվի շնչառական դիմակ կամ անձեռոցիկներ` բերանը և քիթը փակելու համար: Անձեռոցիկները և դիմակները պետք է նետվեն համապատասխան աղբամաններ:

3. Պետք է ապահովվի օպտիմալ օդափոխություն:
4. Հովհարները և օդորակիչները պետք է տեղադրվեն և պահպանվեն ճիշտ կերպով:
5. Խորխի ապահով հավաքումը վարակի հսկողության մաս է կազմում (տես` Հավելված 2):
6. Ձեռքերը լվանալը հատկապես կարևորվում է շնչառական արտազատումների հետ շփում ունենալուց հետո:
7. Բոլոր բուժաշխատողները և կամավորները պետք է ուսուցանվեն ՏԲ-ի վարակի հսկողության վերաբերյալ:
8. ՏԲ-ը պետք է ընդգրկվի կազմակերպության ռիսկերի կառավարման և որակի բարելավման ծրագրերում:
Անձնակազմի ուսուցում
Վարակի կանխարգելումը և հսկողությունը արդյունավետ կարող են լինել միայն այն դեպքում, երբ տվյալ կազմակերպությունում աշխատող ողջ անձնակազմը հասկանում է վարակի կանխարգելման և հսկողության քաղաքականությունների կարևորությունը և իրենց դերը դրանց իրագործման մեջ: Որպես ուսուցման մաս` անձնակազմի յուրաքանչյուր անդամ և կամավոր պետք է ստանա կոնկրետ գործին առնչվող ցուցումներ: ՏԲ-ի վարակի հսկողության վերաբերյալ ուսուցումը պետք է ընդգրկվի ուղղորդման ծրագրի մեջ, և ուսուցումը պետք է շարունակաբար տրամադրվի բոլոր աշխատակիցներին ու կամավորներին  տարեկան առնվազն մեկ անգամ: Ուսուցումը պետք է ներառի հետևյալը.
· Հիմնական հասկացություններ տուբերկուլոզի միկոբակտերիաների փոխանցման և պաթոգենեզի մասին, այն է` վարակի և հիվանդության միջև տարբերությունները:
· ՏԲ-ի փոխանցման վտանգը առողջապահության ոլորտի աշխատակիցներին և բուժաշխատողներին:
· ՏԲ-ի նշանները և ախտանիշները:
· ՄԻԱՎ-ի և ՏԲ-ի միաժամանակ վարակումը և թե ինչպես է ՏԲ առաջանում իմունային անբավարարություն ունեցող հիվանդների մոտ:
· Վարակի հսկողության պլանի կարևորությունը և անձնակազմի յուրաքանչյուր անդամի պատասխանատվությունը` իրագործել և պահպանել վարակի կանխարգելման և հսկողության պրակտիկաներ:
· Վարակի կանխարգելման և հսկողության կոնկրետ միջոցառումներ և աշխատանքային պրակտիկաներ, որոնք նվազեցնում են ՏԲ-ի փոխանցման հավանականությունը:

· Միջոցառումներ, որոնք կարող են իրագործել բուժաշխատողները` ՏԲ-ից պաշտպանվելու համար:
Անձնակազմի անդամներին պետք է խրախուսել և աջակցել, որ տեղեկանան իրենց ՄԻԱՎ-ի և ՏԲ-ի կարգավիճակի մասին: Եթե ղեկավարությանը հայտնի դառնա անձնակազմի որևէ անդամի ՄԻԱՎ ունենալու հանգամանքը, ապա, հնարավորության դեպքում, տվյալ անձը պետք է տեղափոխվի այնպիսի աշխատանքային միջավայր, որտեղ ՏԲ-ով վարակվելու ռիսկը ավելի ցածր է7:
Հիվանդների և նրանց ընտանիքների կրթություն և համայնքային իրազեկություն
Հիվանդները, ընտանիքները և համայնքները պետք է պարբերաբար ուսուցանվեն, որպեսզի ճանաչեն ՏԲ-ի ախտանշանները և դիմեն իրենց առողջապահության պահպանման և հետագա հետազոտումների համար: Ավելին, հիվանդները պետք է հասկանան ինչպես պաշտպանել իրենց և մյուսներին` ՏԲ-ի վտանգին ենթարկվելուց` հազի հիգիենայի պարզ միջոցառումներին հետևելով:
Շրջակա միջավայրի հսկողության միջոցառումներ
Շրջակա միջավայրի հսկողությունը առողջապահական հիմնարկներում ՏԲ-ի տարածման կանխարգելման  երկրորդ կարգի պաշտպանություն է հանդիսանում: Բնական օդափոխության հսկողությունը կարող է նվազեցնել տուբերկուլոզի միկոբակտերիաների տարածման ռիսկը:
Բնական օդափոխությունը կատարվում է բաց դռների և պատուհանների միջով` դրսից օդի ներթափանցմամբ:  «Հսկողությունը» ենթադրում է, որ կատարվում են ստուգումներ, որպեսզի ապահովվի, որ դռներն ու պատուհանները բացված  լինեն` նպաստելով օդափոխությանը: Հովհարները նույնպես կարող են օգնել օդի տարածմանը: Հովհարները պետք է ուղղվեն այնպես, որ օդը փչեն դեպի բաց պատուհան կամ շենքից դուրս տանող դուռ: Սպասասրահների և սենյակների այնպիսի նախագծումը, որն ապահովում է առավելագույն օդափոխություն, կարող է օգտակար լինել ՏԲ-ի տարածման նվազեցման համար:
Եթե հիվանդներին խնդրվում է ներկայացնել խորխի նմուշներ` տեղում ՏԲ-ի  ախտորոշման համար, ապա նրանք պետք է վերցնեն այն լավ օդափոխվող տարածքում կամ դրսում` բացօթյա տարածքում, և հեռու այլ մարդկանցից, և ոչ մի դեպքում` փոքր սենյակներում, ինչպես զուգարաններ կամ այլ փակ տարածքներ:
3.3  ԻԶՈՆԻԱԶԻԴՈՎ ԿԱՆԽԱՐԳԵԼԻՉ ԲՈՒԺՈՒՄ (IPT)
IPT-ն իրենից ներկայացնում է իզոնիազիդով պրոֆիլակտիկ բուժման կուրս` վեց ամիս ժամանակահատվածով, այն չափահասների և երեխաների համար, որոնք ունեն ՏԲ-ով վարակվելու ռիսկ: Իզոնիազիդով կանխարգելիչ բուժումը խորհուրդ է տրվում ՄԻԱՎ-ով վարակված չափահասների համար, որոնց մոտ տուբերկուլոզի առկայությունը (ակտիվ հիվանդության) բացառվել է: Անցյալում ՏԲ բուժման պատմություն ունեցած լինելը հակացուցում չի հանդիսանում IPT-ի համար:  Միակ հակացուցումները, բացի ակտիվ ՏԲ ունենալուց, լյարդի հիվանդությունն է և ալկոհոլի չարաշահումը: Լյարդի ախտահարումը հանդիսանում է ոչ սովորական, սակայն լուրջ կողմնակի ազդեցություն: Լյարդի լուրջ ախտահարում կարող է տեղի ունենալ իզոնիազիդով բուժվող  չափահասների 1%-ի մոտ: Հեպատոտոքսիկություն հակված են ունենալ քրոնիկական լյարդաբորբով (հեպատիտ) կամ ալկոհոլի ծանր չարաշահմամբ տառապող հիվանդները:   IPT-ն պետք է դադարեցնել, եթե սկսվել է դեղնախտ:

Իզոնիազիդին զուգընթաց պետք է նշանակվի օրական 25մգ Վիտամին Բ6 (պիրիդօքսին)` որպեսզի կանխվի պերիֆերային նյարդախտի (նևրոպատիա) 8 առաջացումը:
Երեխաների դեպքում, պրոֆիլակտիկ բուժում է նշանակվում հինգ տարեկանից ցածր առողջ երեխաներին և անկախ տարիքից` բոլոր ՄԻԱՎ-ի վարակակիր երեխաներին, որոնք շփում են ունեցել չբուժված տուբերկուլոզով հիվանդի հետ: Բազմապիսի ուսումնասիրություններ ցույց են տվել, որ IPT-ն անվտանգ է և արդյունավետ հակառետրովիրուսային բուժման մեջ գտնվող և հղիների համար, որոնք չունեն ՏԲ-ի ախտանշաններ: Քանի որ առողջապահության ոլորտի աշխատակիցները գտնվում են ՏԲ-ով վարակվելու ավելի բարձր ռիսկային գոտում, նրանց համար կարևոր է իմանալ իրենց ՄԻԱՎ-ի կարգավիճակը:  ՄԻԱՎ-ի վարակակիր առողջապահության ոլորտի բոլոր աշխատակիցներին, առանց ՏԲ-ի ախտանշաններ ունենալու, պետք է տրվի IPT:  
Չափահասների համար խորհուրդ է տրվում հետևյալ դեղաչափը = Իզոնիազիդ 5 մգ/կգ/օրական (առավելագույնը` 300 մգ)
Մանկաբուժական դեղաչափ = Իզոնիազիդ 10 մգ/կգ/օրական
IPT-ով բուժման մեջ գտնվող անձանց պետք է տրամադրվի ցուցումներին հետևելու նախնական խորհրդատվություն  և բուժման շարունակական աջակցություն:

3.4 ՄԻԱՎ-ի ԵՎ ՏԲ-ի ՄԻԱՎՈՐՈՒՄ
Չնայած ՏԲ-ն բուժելի հիվանդություն է, այն հանդիսանում է ՄԻԱՎ-ով վարակված անձանց մահացության հիմնական պատճառը: ՄԻԱՎ-ը բարձրացնում է ողջ կյանքի ընթացքում տուբերկուլոզով վարակվելու 10%-ի հնարավորությունը մինչև տարեկան 10% հնարավորության:  Ըստ այդմ, պարտադիր է, որ ՄԻԱՎ-ի վարակակիր բոլոր հիվանդները հետազոտվեն ՏԲ-ի համար և, այնուհետև, կա՛մ սկսեն ՏԲ-ի բուժում կա՛մ ենթարկվեն իզոնիազիդով կանխարգելիչ բուժման (IPT): Ցանկացած դեպքում, երբ ՄԻԱՎ-ի վարակակիր հիվանդի մոտ ախտորոշվում է տուբերկուլոզ, ընտանիքի բոլոր անդամները և մերձավորները պետք է հետազոտվեն և ուղղորդվեն խորհրդատվության և ստուգման թե՛ ՏԲ-ի և թե՛ ՄԻԱՎ-ի համար: Նույնը վերաբերում է նաև ՄԻԱՎ-ով վարակված բուժաշխատողներին և կամավորներին:
Կարևոր է, որ ՄԻԱՎ-ի վարակակիր  բոլոր ՏԲ-ով հիվանդները որքան հնարավոր է շուտ սկսեն ստանալ հակառետրովիրուսային բուժում, լավագույն դեպքում` ՏԲ-ի բուժումը սկսելուց 2-8 շաբաթվա ընթացքում:  CD4-ի ցածր հաշվարկով հիվանդների մոտ կարող է առաջանալ ընդհանուր ինքնազգացողության հանկարծակի և լուրջ վատթարացում` ՄԻԱՎ-ի կամ ՏԲ-ի կամ դրանց երկուսի դեմ միաժամանակ բուժում սկսելուց մի քանի շաբաթ անց:  Դա հայտնի է որպես IRIS (ԻՎԲՀ, Իմունիտետի վերականգնման բորբոքային համախտանիշ), քանի որ պատահում է այն ժամանակ, երբ նախկինում ճնշված իմունային համակարգը նորից սկսում է գործել: Այդպիսի հիվանդները պահանջում են ինտենսիվ բժշկական խնամք և հաճախ ընդունվում են ստացիոնար բժշկական հաստատություններ:
Գոյություն ունեն թե՛ ՄԻԱՎ-ի և թե՛ ՏԲ-ի վերաբերյալ բազմաթիվ սխալ պատկերացումներ, թյուրըմբռնումներ և վախեր: Լիարժեք, հարգալից խնամքի կազմակերպման, արդիական, ճշգրիտ տեղեկատվության տրամադրման և համայնքի այլ դերակատարների հետ ունեցած իրենց ազդեցության գործադրման շնորհիվ, հոսպիսային թիմերը կարող են իրական ներդրում ունենալ` նվազեցնելու այս երկու հիվանդությունների հետ կապված պիտակավորման երևույթները:
ԴԵՂՈՐԱՅՔԱԿԱՅՈՒՆ ՏԲ
Ներկայումս դեղորայքակայուն ՏԲ ունեցող հիվանդների մոտավոր թվաքանակի 10%-ից պակասն է ախտորոշվում և ստանում պատշաճ  բուժում: Այն հիվանդների մոտ 50%-ը, որոնց մոտ հայտնաբերվել է դեղորայքակայուն ՏԲ, նախկինում երբեք չեն բուժվել ՏԲ-ի դեմ: Այս տագնապալի ցուցանիշները վկայում են այն մասին, որ խնդրի հիմնական պատճառը վարակի փոխանցումն է այն անձանցից, որոնք ունեն չախտորոշված կամ ոչ պատշաճ կերպով բուժված դեղորայքակայուն ՏԲ9: Ցույց է տրվել նաև, որ հոսպիտալացումը ՏԲ-ի բուժման նախնական շրջանում`  ՏԲ-ի դեղորայքազգայունության համար, հանդիսանում է մեծ ռիսկի գործոն` մուլտիդեղորայքակայուն ՏԲ-ի (MDR-TB) զարգացման համար:   Դա կրկին առաջ է քաշում մի քանի մահճակալներով հիվանդասենյակներով հիվանդանոցներում դեղորայքակայուն ՏԲ-ին ենթարկվելու վտանգը: Մեկուսացումը, արագ ախտորոշումը և արդյունավետ բուժումը կենսական նշանակություն ունեն` կանգնեցնելու դեղորայքակայուն ՏԲ-ի հետագա տարածումը5:
Կանխարգելումը չափազանց կարևոր է, քանի որ դեղորայքակայուն ՏԲ-ի բուժումը երկարատև է և թանկարժեք: Նույնիսկ առկա լավագույն բուժման պայմաններում, մուլտիդեղորայքակայուն ՏԲ-ով հիվանդների միայն 60%-ն է վերջնականապես բուժվում: Ծայրահեղ դեղորայքակայուն ՏԲ-ի բուժման դեպքերի ցուցանիշները շատ ավելի ցածր են: Կրկնակի վարակման ցուցանիշները նույնպես բարձր են, հատկապես ՄԻԱՎ-ի վարակակիրների մոտ:
Ներկա իրականությունն այն է, որ ծայրահեղ դեղորայքակայուն ՏԲ-ն դառնում է շատ հիվանդների մահվան պատճառ:  Նրանց պատշաճ կառավարումը, այդ դեպքում, պետք է ներառի համապատասխան ուշադրություն ախտանշանների հսկողությանը, խնամք կյանքի վերջին շրջանում և աջակցություն ընտանիքին: 

Ներկայումս Հարավաֆրիկյան Հանրապետության ՏԲ-ի հիվանդանոցներում չկան բավարար քանակությամբ մահճակալներ` դեղորայքակայուն ՏԲ ունեցող բոլոր հայտնի հիվանդների համար:  Սակայն այս հիվանդներից ոչ բոլորը կարիք ունեն բուժվելու հատուկ հիվանդասենյակներում: Մանրամասն պլանավորման և ընտրության միջոցով, հիվանդներից շատերը կարող են բուժում ստանալ տանը:
4.1 ՄՈՒԼՏԻԴԵՂՈՐԱՅՔԱԿԱՅՈՒՆ ՏԲ-Ի ՀԱՍՏԱՏՎԱԾ ԱԽՏՈՐՈՇՄԱՄԲ ՀԻՎԱՆԴՆԵՐԻ` ՊԱԼԻԱՏԻՎ ԽՆԱՄՔԻ ԾՐԱԳԻՐ ԸՆԴՈՒՆԵԼՈՒԹՅԱՆ ՉԱՓԱՆԻՇՆԵՐԸ  
Ծայրահեղ դեղորայքակայուն ՏԲ-ի հաստատված ախտորոշմամբ բոլոր հիվանդները պետք է ընդունվեն դեղորայքակայուն ՏԲ-ի մասնագիտացված պետական բժշկական հիմնարկություններ: Պալիատիվ խնամքի կազմակերպությունները կարող են աջակցել` պալիատիվ խնամքի վերաբերյալ ուսուցում տրամադրելով այդ պետական հիմնարկությունների բուժաշխատողներին:
4.1.1 Ստացիոնար հաստատություն 
Հիվանդներին առնչվող չափանիշներ
· Մուլտիդեղորայքակայուն ՏԲ-ով ընտրված հիվանդները կարող են ընդունվել ստացիոնար հաստատություններ, երբ զգացվում է մասնագիտացված պալիատիվ խնամքի հատուկ կարիք:
· Այդպիսի հիվանդներին պետք է տրվի ՏԲ-ի  երկրորդ կարգի արդյունավետ բուժում, և նրանք պետք է  ունենան խորխի բացասական արդյունքներ:
· Հիվանդները պետք է հասկանան իրենց ախտորոշումը, հիվանդանոց ընդունվելու նպատակը, ինչպես նաև այնտեղ մնալու նախատեսված ժամկետը:
· Համապատասխան հիմնարկությունը պետք է ընդունումից առնվազն 24 ժամ առաջ ուղարկի ծանուցում, որպեսզի կատարվեն անհրաժեշտ նախապատրաստական աշխատանքները: 
· Հիվանդները պետք է ներկայանան ՏԲ-ի իրենց բուժման քարտերով, բերեն իրենց կողմից ընդունվող բոլոր դեղամիջոցների առնվազն 2 շաբաթվա խմբաքանակը և N95 շնչադիմակների համապատասխան քանակություն` բուժական անձնակազմի համար: 
· Պետք է առկա լինեն դեղորայքի շարունակական և անընդհատական մատակարարման մեխանիզմներ:
Հիմնարկությանն առնչվող չափանիշներ
· Ստացիոնար բուժման հաստատությունները, որոնք ընդունում են նման հիվանդներին, պետք է ունենան մեկուսացման սենյակ` շենքից դեպի դուրս բացվող պատուհաններով:
· Հնարավորության դեպքում, խրախուսվում է ապահովել բնական օդափոխություն` բաց պատուհանների և ճիշտ տեղադրված հովհարների միջոցով:
· Հիվանդները պետք է սահմանափակեն իրենց տեղաշարժերը միայն թույլատրված առանձնացված տարածքներում:
· Բուժման ողջ ընթացքը պետք է ուղղակիորեն դիտարկվի և գրանցվի հիվանդի կանաչ քարտում:
· Դեղորայքի հետ կապված կողմնակի ազդեցությունները պետք է ուշադրությամբ դիտարկվեն և կառավարվեն այլ հիմնարկությունների և տեղական կլինիկաների հետ խորհրդակցելու միջոցով:
· Պետք է իրականացվեն վարակի հսկողության միջոցառումներ. 
- Պաշտպանիչ հագուստ` գոգնոց, ձեռնոցներ
- Ձեռքերի լվացման հատուկ նախատեսված հարմարություն
- Բուժաշխատողները և այցելուները պետք է կրեն N95 շնչադիմակներ
· Վարակի պատշաճ հսկողության բոլոր կողմերի մասին պետք է ապահովվի բաց հաղորդակցություն: Անհրաժեշտ է գործադրել ամեն ջանք` աջակցելու հիվանդներին և նրանց ընտանիքներին` հեշտությամբ տանելու առանձնացման հետ կապված լրացուցիչ դժվարությունը:
Անձնակազմին առնչվող չափանիշներ
· Մուլտիդեղորայքակայուն ՏԲ-ով հիվանդների խնամքի վերաբերյալ առկա է բազմաթիվ վախերի միտում: Չափազանց կարևոր է պահպանել բաց հաղորդակցություն, որպեսզի բոլոր բուժաշխատողները տեղյակ լինեն վարակի պատշաճ հսկողության սկզբունքներին և, միևնույն ժամանակ, գիտակցեն կարեկցությամբ խնամքի տրամադրման անհրաժեշտությունը:
· Վարակի պատշաճ հսկողությունը պետք է դառնա առօրյա նորմալ կենսաոճ:
· Յուրաքանչյուր ոք պետք է խրախուսվի` իմանալու իր ՄԻԱՎ-ի կարգավիճակը:
· Իմունային անբավարարություն ունեցող անձնակազմի անդամները պետք է ետ պահվեն նման հիվանդներին ուղղակի խնամք տրամադրելուց:

4.1.2 Պալիատիվ խնամքի տնային ծրագրեր
Հիվանդներին առնչվող չափանիշներ
· Նախքան դեղորայքակայուն ՏԲ ունեցող անձի ընդունումը տնային խնամքի ծրագիր, պետք է կատարվի տնային այցելություն: Ընտանիքին պետք է աջակցություն ցուցաբերվի` գնահատելու տնային խնամքի հնարավորությունը:
Սա ներառում է հետևյալ ստուգումները.
 - առանձին քնելու հարմարությունների առկայություն 
 - համապատասխան խնամատուի ընտրություն
 - վարակի պատշաճ հսկողության համար անհրաժեշտ գիտելիքներ և հմտություններ (տես` 7.3)
 - հետազոտվել են հիվանդի հետ բոլոր շփում ունեցողները
 - 5 տարեկանից ցածր բոլոր երեխաները գտնվում են մուլտիդեղորայքակայուն/ծայրահեղ դեղորայքակայուն ՏԲ-ի կամ պրոֆիլակտիկ (IPT) բուժման մեջ
· Տնային խնամքի ծրագիր ընդունված հիվանդները պետք է ունենան ՏԲ-ի իրենց բուժման քարտերը և իրենց բոլոր դեղամիջոցների առնվազն 2 շաբաթվա խմբաքանակը: 
· Անհրաժեշտ է պահպանել ակտիվ հաղորդակցություն ուղարկած հիվանդանոցի հետ` խորհրդատվություն ստանալու կամ, անհրաժեշտության դեպքում, հիվանդանոց վերընդունումը կազմակերպելու համար:
· Մոտակա շրջանային դեղագործը պետք է տեղեկացված լինի, որպեսզի առկա լինեն բոլոր կարգավորումները` երկրորդ կարգի ՏԲ-ի արդյունավետ դեղորայքի անընդհատական մատակարարումը ապահովելու համար:
· Անհրաժեշտ է քննարկել և հստակեցնել դերերը և պարտականությունները:
ՏԲ-Ի ԿԱՌԱՎԱՐՈՒՄԸ ԵՐԵԽԱՆԵՐԻ ՄՈՏ
(ՆԵՐԱՌՅԱԼ ԴԵՂՈՐԱՅՔԱԿԱՅՈՒՆ ՏԲ)
Երեխաների մոտ ՏԲ-ի ախտորոշումը հիմնվում է բուժման համակողմանի պատմությունից, կլինիկական ուսումնասիրությունից և համապատասխան հետազոտություններից ստացված փաստերի մանրամասն գնահատման վրա: ՏԲ ունեցող երեխաները սովորաբար ռիսկ չեն ներկայացնում վարակելու այլ երեխաների կամ չափահասների: Սակայն որոշ երեխաներ, հատկապես դպրոցական տարիքի, և դեռահասներ, ունեն խորխի դրական քսուքով ՏԲ` կրծքավանդակի ռենտգենաբանական պատկերում` խոռոչների առկայությամբ:  Նման երեխաները վարակիչ են նույն չափով, ինչ խորխի դրական քսուք ունեցող չափահասները, և նրանց հետ շփում ունեցող այլ երեխաներ պետք է հետազոտվեն նույն կերպ, որպես թե շփում ունեցած լինեին վարակիչ ՏԲ-ով չափահասի հետ:
Երեխաները բուժվում են չափահասների բուժման նույն սկզբունքների կիրառմամբ: Ծնողներին և խնամատուներին պետք է տրամադրվի խորհրդատվություն ՏԲ-ի և դրա բուժման ռեժիմը պահպանելու կարևորության մասին: Ախտանշանների բարելավումը և քաշի վերականգնումը ցույց են տալիս, որ երեխայի օրգանիզմը դրական է արձագանքել բուժմանը: 
Այս բաժինը պետք է դիտարկվի Մանկական ՏԲ-ի հետ համատեղ: Մասնագետների ուսուցման ծրագիր: «Դեսմոնդ Տուտու» տուբերկուլոզի կենտրոն, 2010թ.: Անվճար առցանց տարբերակը մատչելի է www.electricbookworks.com կայքում:
ԷԹԻԿԱԿԱՆ ՆԿԱՏԱՌՈՒՄՆԵՐ
Մուլտիդեղորայքակայուն ՏԲ-ն առաջ է քաշում վարակված անհատի մարդու իրավունքների և, ընդհանուր իմաստով, ողջ հասարակության բարօրության հավասարակշռման հարցը: Այն նաև մեծացնում է ղեկավար մարմինների պարտավորություններն ու պատասխանատվությունը` տրամադրելու արդյունավետ բուժում և խնամք` մարդկային և արժանապատիվ ձևով: Անհրաժեշտ է բոլոր կողմերի համագործակցություն, որպեսզի պահպանվի հավասարակշռությունը այդ իրավունքների և պարտականությունների միջև: Հասարակության բարօրության նպատակով կարող է անհրաժեշտություն առաջանալ  որոշակի ժամանակահատվածով կասեցնելու կամ կրճատելու կոնկրետ հիվանդի որոշ իրավունքներ:  Նման գործողությունները պետք է միայն ձեռք առնվեն այն ժամանակ, երբ կամավոր գործակցության ապահովմանն ուղղված բոլոր մնացած ջանքերը ապարդյուն են անցել:
Տուբերկուլոզի խնամքի հիվանդի կանոնադրությունը10 ամրագրում է մի շարք իրավունքներ և պարտականություններ: Առաջին երկու իրավունքներն են`
Խնամք
· Տուբերկուլոզի խնամքի ազատ և արդարացի մատչելիության իրավունք` սկսած ախտորոշումից մինչև բուժման ավարտը` անկախ կարողությունից, ռասայից, սեռից, տարիքից, լեզվից, իրավական կարգավիճակից, կրոնական համոզմունքից, կողմորոշումից, մշակութային պատկանելությունից կամ այլ հիվանդություն ունենալուց:
· Բժշկական խորհրդատվություն և բուժում ստանալու իրավունք, որը համապատասխանի Տուբերկուլոզի խնամքի միջազգային չափանիշներին` ուղղված հիվանդի կարիքներին, ներառյալ մուլտիդեղորայքակայուն տուբերկուլոզ (MDR-TB) կամ տուբերկուլոզ-մարդու իմունային անբավարարության վիրուս (ՄԻԱՎ) համավարակներ ունեցողներին, ինչպես նաև կանխարգելիչ բուժում երեխաների և այլոց համար, որոնք գտնվում են բարձր ռիսկայնության գոտում: 
· Առողջապահության ոլորտի գործուն համայնքային աջակցության, կրթության և կանխարգելման քարոզարշավներից օգտվելու իրավունք` որպես խնամքի համալիր ծրագրերի մի մաս: 
Արժանապատվություն
· Հարգալից և արժանապատիվ վերաբերմունքի արժանանալու իրավունք, ներառյալ ծառայությունների մատուցում` առանց բուժաշխատողների և ղեկավար մարմինների կողմից պիտակավորման, նախապաշարումների կամ խտրականության:
· Որակյալ առողջապահության իրավունք արժանապատիվ միջավայրում` վայելելով ընտանիքի, ընկերների և համայնքի 11 բարոյական աջակցությունը:
Կանոնադրությունը շարադրում է նաև յուրաքանչյուր հիվանդի ունեցած մի շարք պարտականություններ:                           Դրանք ներառում են.

Ենթարկում բուժմանը
· Նշանակված և համաձայնեցված բուժման պլանին հետևելու պարտականություն, ինչպես նաև հիվանդի և այլոց առողջությունը պաշտպանելու նպատակով տրված ցուցումների բարեխղճորեն իրականացում:

·  Բուժմանը հետևելու ցանկացած դժվարության կամ խնդիրների մասին, ինչպես նաև  բուժման որևէ բաղադրիչը հստակորեն չհասկանալու դեպքում, բուժաշխատողին հայտնելու պարտականություն:
Նպաստում համայնքի առողջությանը
· Համայնքի առողջությանը նպաստելու պարտականություն`  խրախուսելով այլ անձանց դիմել բժշկական խորհրդատվության, եթե իրենց մոտ դրսևորվել են տուբերկուլոզի ախտանշաններ:
· Այլ հիվանդների և բուժաշխատողների իրավունքների պահպանման պարտականություն` գիտակցելով, որ դա տուբերկուլոզով հիվանդների համայնքի արժանապատիվ և հարգալից հիմքն է կազմում:
Դեղորայքակայուն ՏԲ-ի բուժման լավագույն ձևը դրա կանխարգելումն է: Յուրաքանչյուր բուժաշխատող պետք է ունենա արդիական գիտելիքներ ՏԲ-ի և դրա կառավարման մասին: Բոլոր կազմակերպությունները պետք է օժանդակեն վարակի արդյունավետ  հսկողությանը:
ՏԲ ՀԻՎԱՆԴՆԵՐԻ ՊԱԼԻԱՏԻՎ ԽՆԱՄՔ 
(ՆԵՐԱՌՅԱԼ
ԴԵՂՈՐԱՅՔԱԿԱՅՈՒՆ ՏԲ)
7.1 ՏԲ-ՈՎ ՀԻՎԱՆԴԻ ՊԱԼԻԱՏԻՎ ԽՆԱՄՔԻ ԿԼԻՆԻԿԱԿԱՆ ՈՒՂԵՑՈՒՅՑ
Դեղորայքակայուն ՏԲ-ով այն հիվանդների համար, որոնք չեն բարելավվում ՏԲ-ի բուժումից, կարող է գալ մի պահ, երբ այդպիսի բուժումը դադարեցվի:  Սակայն գոյություն ունեն բազմաթիվ միջոցառումներ, որոնք կարող են կատարվել` անհանգստացնող ախտանշանների արդյունավետ մեղմացման համար:
7.1.1 Ցավի մեղմացում
Փորձեք գտնել պատճառը.
· Բորբոքում, որը պայմանավորված է ՏԲ-ի ներթափանցմամբ թոք, թոքամիզ կամ այլ ներքին օրգաններ:
· Մկանների լարում` չափազանց հազից:
· Ոսկրացավ` ՏԲ-ի ներթափանցումից ողնաշար կամ ոսկոր:
· Հոդացավ պոդագրայից (պիրազինամիդի արդյունք) կամ սեպտիկ հոդաբորբ 
· Ոտքերի ցավ. դեղորայքից առաջացած պերիֆերալ նյարդախտ` իզոնիազիդ կամ հակառետրովիրուսային դեղամիջոցների պատճառով:
Բուժումը.
Հետևել HPCA-ի կլինիկական ուղեցույցի` ցավի մեղմացման 
ուղեցույցներին

Թույլ ցավ` Պարացետամոլ 2x 500 մգ հաբեր` 4-6 ժամը մեկ 
Չափավոր ցավ` Կոդեին ֆոսֆատ 30-60մգ` 4 ժամը մեկ
Սուր ցավ` Մորֆինի սուլֆատ 5-10մգ ` 4 ժամը մեկ
Ոսկրացավ` Իբուպրոֆեն 200-400մգ` 8 ժամը մեկ
Նյարդաբանական ցավ` Վիտ. Բ6 (պիրիդօքսին) 100մգ ( բացառությամբ`
հղիության դեպքում) և ամիտրիպտիլին 25մգ` գիշերը 
7.1.2 Սրտխառնոց և փսխում 
Սրտխառնոցը և փսխումը ՏԲ-ով հիվանդների մոտ կարող է ունենալ բազմապիսի պատճառներ և կարևոր է գտնել կոնկրետ պատճառը:
ՏԲ-ի դեղամիջոցների կողմնակի ազդեցությունները
· Որոշ դեղամիջոցներ, ինչպիսիք են իզոնիազիդը, ռիֆամպիցինը կամ պիրազինամիդը, կարող են առաջացնել հեպատոտոքսիկություն:
· Ստուգեք, թե արդյոք կան դեղնախտի նշաններ և, եթե հնարավոր է, չափեք հիվանդի լյարդի ֆերմենտները (կարելի է կատարել ԱԼՏ):
ա. Հակառետրովիրուսային դեղամիջոցների կողմնակի ազդեցություններ
Հաշվի առեք կաթնաթթվային ացիդոզի հնարավորությունը:
Նման հիվանդներին ուղարկեք հիվանդանոց` հետազոտության և հետագա կառավարման համար:
բ. Պաթոգեն միկրոօրգանիզմների պատճառված վարակներ և այլ բարդացումներ, ինչպես ԻՎԲՀ-ն:
Եթե հիվանդը գանգատվում է նաև երկարատև սուր գլխացավերից, հաշվի առեք բարձր ներգանգային ճնշման կամ մենինգիտի հնարավորությունը:
Նման հիվանդները նույնպես պետք է ուղարկվեն հետազոտման:
Թույլ արտահայտված սրտխառնոցի և փսխման բուժումը` վերը նշված իրավիճակների բացառման դեպքում.
ա.  Նշանակեք մեթոկլոպրամիդ 10մգ` 8 ժամը մեկ` մեկ կամ երկու օրվա ընթացքում և հետևեք արդյունքներին:
բ.  ՏԲ-ի դեղամիջոցները խորհուրդ է տրվում ընդունել դատարկ ստամոքսին, սակայն սրտխառնոցի և փսխման անհանգստացնող դեպքերի ժամանակ, կարելի է մինչ դեղի ընդունումը թեթև սնունդ ստանալ` մեկ կամ երկու օրվա ընթացքում, որպեսզի պարզվի, թե արդյոք այդ կերպ հիվանդը դեղամիջոցի ներգործությունը ավելի լավ է տանում:
7.1.3 Շնչահեղձություն և հազ
Անհանգստություն պատճառող շնչահեղձությունը և չափազանց հազը կարող են թեթևացվել խմելու ձևով ընդունվող մորֆինի ցածր դեղաչափով: Սկսեք 5մգ-ից` 4 ժամը մեկ և աստիճանաբար մեծացրեք դեղաչափը, եթե անհրաժեշտ է: 
7.1.4 Դեղամիջոցներ և կողմնակի ազդեցություններ
Ցավ`
տես` 7.1.1
Սրտխառնոց` տես` 7.1.2
Ցան (մաշկաբորբ)`
Եղջացան` Քլոր-տրիմետոն 2-4մգ գիշերը` 2 օր, այնուհետև`ստուգել:
Ընդհանուր չքորվող ցան` կապված բերանի խոռոչի խոցոտման և բորբոքված շաղկապենու հետ (Ստիվեն-Ջոնսոնի համախտանիշ)`ուղարկեք տեղական հիվանդանոց:
7.1.5 Գիշերային քրտնարտադրություն
Վերջինս պահանջում է սպիտակեղենի և գիշերազգեստի հաճախակի փոխում: Հարցը լուծվում է այն ժամանակ, երբ ՏԲ-ի բուժումը սկսում է դրական ներգործություն ունենալ:
7.2 ՍՆՆԴԱՅԻՆ ԱՋԱԿՑՈՒԹՅՈՒՆ
· Խրախուսեք ընդունել  հաճախակի, թեթև սնունդ` մինչև վերականգնվի հիվանդի ախորժակը:
· Ավելացրեք Վիտամին Բ կոմպլեքս` օրական մեկ անգամ:
· Սննդազրկված (հյուծված) հիվանդներ` կազմակերպեք սննդային հավելումների և սննդափաթեթների ստացում:
7.3 ԸՆՏԱՆԻՔԻ/ԽՆԱՄԱՏՈՒԻ ԱՌՈՂՋՈՒԹՅՈՒՆ
Տնային խնամքի թիմը կարող է մեծապես աջակցել, որ ընտանիքի բոլոր անդամները անցնեն ՏԲ-ի հետազոտություն` օգտագործելով 4 հարցերը (տես` Հարցման ձևը - Հավելված 1): Ցանկացած անձ, որի մասին կասկածներ կան, որ ունի  ՏԲ, պետք է ուղարկվի մոտակա առաջնային օգնության կլինիկա` հետագա գնահատման համար:  Ընտանիքին պետք է խրախուսել առավելագույնի հասցնել վարակի հսկողությունը տնային պայմաններում (տես` 7.3):
ԽՆԱՄՔ` ԿՅԱՆՔԻ ՎԵՐՋԻՆ ՇՐՋԱՆՈՒՄ
Չնայած ՏԲ-ն բուժելի է, այն հանդիսանում է ՄԻԱՎ-ով հիվանդների մահացության հիմնական պատճառը: Ինչպես կյանքի վերջին շրջանի բոլոր հիվանդների խնամքի դեպքում, նպատակը ֆիզիկական և զգացմունքային հանգստության նպաստումն է և բաց ու անկեղծ հաղորդակցությունը:
· Ցավի մեղմացում. Պարացետամոլը կամ կոդեինը` պարացետամոլի հետ, թեթևացնում են չափավոր ցավը: Կոդեինը նաև օգնում է վերահսկել հազը. հնարավոր է հավելել նաև հազը ճնշող այլ միջոցներ: Ավելի ուժեղ ցավազրկողները, ներառյալ մորֆինը, պետք է օգտագործեն ցուցված լինելու դեպքում:
· Շնչառական անբավարարության թեթևացում. Մորֆինը զգալի թեթևացում է տալիս շնչառական անբավարարության դեպքում, և պետք է նշանակվի` ցուցված լինելու դեպքում:
· Սննդային աջակցություն. Հաճախ քիչ և հաճախակի սննդի ընդունումը լավագույն սնման ձևն են վերջին շրջանի հիվանդների համար: Սննդի ընդունումը կպակասի, եթե հիվանդի վիճակը վատթարանա: Բուժեք սրտխառնոցը և փսխումը կամ ցանկացած այլ վիճակ, որը խանգարում է սննդային աջակցությանը: 
· Շարունակական հոգեբանական և սոցիալական աջակցություն. Հիվանդին և ընտանիքին պետք է տրամադրվի շարունակական աջակցություն: Եթե առկա են դեպրեսիա և տագնապներ, ապա պետք է դրանց դեմ միջոցներ ձեռք առնվեն: 
Ըստ հիվանդի և ընտանիքի կարիքների` տեղեկացնել նրանց հիվանդության հավանական ընթացքի մասին և նախապատրաստել նրանց` հեշտ տանելու կյանքի հնարավոր ավարտի ցավալի իրողությունը:
· Օժանդակ դեղամիջոցներ. Այս դեղամիջոցները պետք է վերանայվեն և շարունակվեն միայն այն դեպքում, երբ լավացնում են հիվանդի ինքնազգացողությունը:
· Բուժքույրական խնամք. Բերանի խոռոչի խնամքը, պառկելախոցերի կանխումը, լոգանքը և մկանների կծկանքների կանխումը պետք է առօրյա խնամքի մաս կազմեն:
· Վարակի հսկողության միջոցառումներ. Հիվանդը, որին դադարեցվում է տրվել ՏԲ-ի բուժում, քանի որ ապարդյուն է, շարունակում է մնալ վարակիչ: Պետք է շարունակվեն վարակի հսկողության միջոցառումները:
ԱՋԱԿՑՈՒԹՅՈՒՆ` ԿՈՐՍՏԻ ԴԵՊՔՈՒՄ
Երբ անձին տրվում է կյանքին հնարավոր վտանգ սպառնացող ախտորոշում, ինչպես` քաղցկեղ, ՄԻԱՎ կամ ծայրահեղ դեղորայքակայուն ՏԲ, դա կարող է առաջացնել ապագայի մասին շոկի, վախի և անհանգստության զգացողություն: Հաշվի առնելով բոլոր այն հնարավոր կորուստները, որ մարդը կարող է ունենալ հիվանդության ընթացքի ժամանակ` կորուստը սկսվում է ախտորոշման պահից և շարունակվում է մահվանից հետո12:  Վշտի և կորստի հետ կապված բարդությունների ռիսկ ունեցող անձանց վաղ հայտնաբերումը համակողմանի խնամքի կարևոր կողմն է հանդիսանում:
ԿՈՐՍՏԻ ԳՆԱՀԱՏՈՒՄ
Ընտանիքի կորստի գնահատում կատարելիս` ՏԲ-ի պատճառով մահվանից հետո, և սահմանափակ ռեսուրսների պայմաններում, պետք է նկատի առնվեն բոլոր հոգեբանա-սոցիալական գործոնները:  Հետևյալ կոնկրետ գործոնները կարող են կապված լինել ծայրահեղ դեղորայքակայուն ՏԲ-ի հետ:
Ծայրահեղ դեղորայքակայուն ՏԲ-ին առնչվող գործոններ
· Ծայրահեղ դեղորայքակայուն ՏԲ-ի հետ կապված մահվան վերաբերյալ առկա պիտակավորումը:  Սա կարող է խոչընդոտել կորուստը կրողին կիսել վիշտը կամ ուրիշների հետ խոսել պատահածի մասին:
· Ընտանիքը կարող է ունենալ ամոթի զգացողություն մահվանից հետո, եթե հիվանդը չի ենթարկվել կամ անպատասխանատու վերաբերմունք է ցուցաբերել, որը հանգեցրել է մահվան:
· Երկարատև հոսպիտալացումը և հիվանդի մեկուսացումը ընտանիքից կարող է ազդել վիշտը կրելու ընթացքի վրա:
· Սոցիալական աջակցության միջավայրի բացակայություն:
· Վախ ՏԲ-ով վարակվելուց և սեփական մահվանից:
· Հիվանդության տևողությունը:
· Թաքցված կորուստներ, որոնք հնարավոր չէ բացահայտ կերպով սգալ:
Հետևյալ գործոնները նույնպես կարող են ազդեցություն ունենալ վշտի ընթացքի վրա.13
· Համայնքում առկա մշակույթը և հավատքի համակարգը:
· Հարաբերությունների տեսակը, մոտիկություն կամ օտարացում զգալու փորձառությունը:
· Կորուստը կրողի տարիքը, անհատական հատկանիշները և ճգնաժամեր հաղթահարելու նախկին փորձառությունը: 
· Սեռը, դերերի և պարտականությունների փոփոխությունը:
· Ալկոհոլի կամ թմրամիջոցների սովորույթային օգտագործումը` անձնական դժվարությունների դեմ պայքարելու ժամանակ:
· Նախկինում ունեցած հոգեբուժական հիվանդությունը:
· Աջակցության համակարգերը (ընտանիք, ընկերներ, եկեղեցի):
· Ֆինանսական խնդիրները:
· Զուգահեռ ստրեսներ, ընտանիքի այլ հիվանդ անդամներ:
 Կորուստ կրող ընտանիքների աջակցությունը ներառում է.
Գործնական հարցեր
Աջակցել ընտանիքին` գտնել կոնկրետ խնդիրների գործնական լուծումներ: Դրանք կարող են կապված լինել գենդերային հարցերին և կարող են ընդգրկել.
· Հուղարկավորության կազմակերպչական հարցերի կամ հուղարկավորության գործողությունների պլանի նախապատրաստման բացակայություն: 
· Եկամտի բացակայություն, եթե մահացածը տան ապրուստի ապահովողն էր:
· Երեխայի աջակցության օժանդակություն կամ, տվյալ դեպքում, կախվածության խնամքի դրամաշնորհներ: 
· Խոցելի երեխաների աջակցություն և հետագա խնամք:
· Եթե մահացածն ուներ կյանքի ապահովագրություն, ապա օգնություն վերապրածներին` ձեռնարկելու անհրաժեշտ քայլերը դրա վճարումն ստանալու համար:
· Հնարավորության դեպքում, կապի հաստատում համայնքում գործող մանկական և ընտանեկան կազմակերպությունների հետ:
Սոցիալական և զգացմունքային աջակցությունը ներառում է.
· Ոչ դատողական և կարեկցական ունկնդրում:
· Հնարավորության ընձեռում` զգացմունքների, մտքերի և փորձառության արտահայտման համար:
· Խորհրդի տրամադրում կամ անձի ուղղորդում բժշկական օգնության հետևյալ խնդիրների ժամանակ` դեպրեսիա, տագնապներ, վախ, պիտակավորում, նախապաշարումներ, մեկուսացում, մենակություն և մերժում:
ԵԶՐԱՓԱԿՈՒՄ
Ակնհայտ է, որ ՏԲ-ով հիվանդները, մասնավորապես եթե նրանք ՄԻԱՎ-ի կամ դեղորայքակայուն ՏԲ-ի վարակակիր են, կարող են օգտվել մի շարք ծառայություններից, որ տրամադրում են պալիատիվ խնամքի ծրագրերը:  Ավելին, HPCA-ի անդամ կազմակերպությունները ուրույն դիրք են զբաղեցնում` նշանակալի ներդրում ունենալու ՏԲ-ի համաճարակի ազդեցությունների նվազեցման գործում` լուծում գտնելով հետևյալ 4 հիմնախնդիրներին` դեպքերի ինտենսիվ բացահայտում, վարակի հսկողություն, իզոնիազիդով կանխարգելիչ բուժում և ՄԻԱՎ-ի ու ՏԲ-ի միավորում: ՏԲ-ով հիվանդների կառավարման հարցում առողջապահության պաշտոնական սեկտորի հետ համագործակցությունը հնարավորություն է ընձեռում ընդլայնել պալիատիվ խնամքի հասանելիությունը` համաձայն HPCA-ի տեսլականի` ապահովել բոլորի համար մատչելի Որակյալ պալիատիվ խնամք:

9. Մուլտիդեղորայքակայուն և ծայրահեղ դեղորայքակայուն տուբերկուլոզ (M/XDR-TB): 2010թ.-ի գլոբալ զեկույց հսկողության և արձագանքների մասին, 2010թ., ԱՀԿ:
10. Տուբերկուլոզի խնամքի հիվանդների կանոնադրություն` իրավունքներ և պարտականություններ: Համաշխարհային խնամքի խորհուրդ, 2010թ. (www. worldcarecouncil.org/)
11. Նյուվմեյեր Ս., 2009թ., Կորուստ, վիշտ և կորստի աջակցություն: Հոգեբանա-սոցիալական պալիատիվ խնամքի դասընթաց:
12. Պրիգերսոն Հ., 2005թ., Վիշտը կրելու բարդություններ. երբ կարգավորման ուղին տանում է դեպի փակուղի: Առողջապահության խորհրդատվության և հոգեթերապիայի ամսագիր, 5(3):1-10:
13. Վորդեն Ջ.Վ. 1991թ. Խորհրդակցում վշտի ժամանակ և վիշտը կրելու թերապիա. բժշկի մտավոր առողջության  ձեռնարկ, 2-րդ հրատարակություն, Լոնդոն. Routledge:
ՀԱՎԵԼՎԱԾ 1
ՏԲ-Ի ՀԱՐՑՄԱՆ ՁԵՎ
	Կազմակերպություն`
	

	Ամսաթիվ`
	

	Անուն, ազգանուն`
	

	Նշել, թե արդյոք ՏԲ-ի համար հարցվող անձը.

 հիվանդ է

 ընտանիքի/տան անդամ է
 անձնակազմի անդամ է
 կամավոր է


	
	ԱՅՈ
	ՈՉ

	1. 2 շաբաթվա ընթացքում ունեցել է հազ
	
	

	2. Վերջին չորս շաբաթում ունեցել է քաշի կորուստ
	
	

	3. Շատ քրտնում է գիշերը
	
	

	4. Դող
	
	


Եթե վերը նշված հարցերից մեկին կամ ավելիին պատասխանվել է «այո», ապա կա ՏԲ-ի կասկած:
Կլինիկական պայմաններում հետազոտեք հիվանդին` օգտագործելով ՏԲ-ի ախտորոշման ազգային ուղեցույցները: Եթե անհրաժեշտ է, ուղարկեք հետագա հետազոտության, ներառյալ խորխի մանրադիտակով ստուգում և ցանքս:
	Լրացուցիչ հարցեր.
	ԱՅՈ
	ՈՉ

	5. Երբևէ բուժվե՞լ եք տուբերկուլոզի դեմ:
	
	

	6. Ավարտե՞լ եք Ձեր ՏԲ-ի բուժումը:
	
	

	7. Վերջին տարվա ընթացքում շփում ե՞ք ունեցել տուբերկուլոզով ախտորոշված որևէ մեկի հետ, օր.` տան անդամներ կամ աշխատանքային գործընկերներ: 
	
	


	ՈՒՂՂՈՐԴՈՒՄ

	

	Առողջապահական հաստատության անվանում`
1. 
	

	Կոնտակտային անձ`

	

	Կոնտակտային հեռախոսահամար`

	

	Ուղարկման ամսաթիվ`

	


Երախտագիտություն Առողջապահության ազգային դեպարտամենտին` սկզբնաղբյուր փաստաթղթի  համար
ՀԱՎԵԼՎԱԾ 2
Հոսպիսային ստացիոնար և տնային խնամք                                                            Տուբերկուլոզի վարակի հսկողության աուդիտի ձև 
	
	Հոսպիս`

	
	IPU (ստացիոնար կենտրոն) ցուցանիշներ

	HBC(տնային խնամք) ցուցանիշներ

	

	
	Ամսաթիվ
	
	
	
	

	
	Չափանիշներ

	Գնահա- տում
	Միավոր
	Գնահա- տում
	Միավոր
	Նշումներ

	Կառավարչական

	1
	Վարակի հսկողության գրավոր պլան

	Գանգատ

	2
	Գանգատ

	2
	

	
	2
	Վարակի հսկողության նշանակված անձ կամ հանձնախումբ

	
	
	
	
	

	
	3
	ՏԲ վարակի հսկողության ուսուցման անցկացում` ողջ անձնակազմի համար

	
	
	
	
	

	
	4
	Բնական օդափոխության ստուգում (բաց պատուհանների քաղաքականության առկայության ապացույց)

	
	
	
	
	

	
	5
	Ռիսկի կառավարման եռամսյակային գնահատումների իրականացում

	
	
	
	
	

	
	6
	Պալիատիվ խնամքի ծրագրի մեջ շարունակականության համակարգի առկայություն` ՏԲ-ով հիվանդներ, շփված անձինք և կասկածյալներ

	
	
	
	
	

	
	7
	Կապի առկայություն հոսպիսի և առողջ. դեպարտամենտի ուղարկող հիմնարկության միջև` խորխի արդյունքների առնչությամբ
արտաթքում 
	
	
	
	
	

	
	8
	Ստուգում, որպեսզի ՏԲ հիվանդների կանաչ քարտերը նորացված լինեն

	
	
	
	
	

	
	9
	ՏԲ-ի բուժման տրամադրման ապացույց

	
	
	
	
	

	
	10
	ՏԲ-ի հսկողության մասին տեղեկատվության տրամադրում հիվանդին, ընտանիքին և այցելուներին

	
	
	
	
	

	
	11
	ՏԲ-ի հետազոտության իրականացում IPU և HBC ընդունված բոլոր նոր հիվանդների համար

	
	
	
	
	

	
	12
	ՏԲ-ի հետազոտության իրականացում անձնակազմի բոլոր նոր աշխատակիցների համար և տարեկան սկզբունքով` ողջ անձնակազմի համար

	
	
	
	
	

	
	13
	Խորխի ապահով հավաքման քաղաքականության և ընթացակարգերի առկայություն 

	
	
	
	
	

	
	14
	Բաց պատուհանների, հազի և փռշտալու էթիկայի վերաբերյալ ուսուցում կամ պաստառներով ցուցադրում

	
	
	
	
	

	Վարչական

	15
	ՄԻԱՎ/ՁԻԱՀ/ՏԲ-ի աշխատանքային քաղաքականության առկայություն և կիրառում

	
	
	
	
	

	
	16
	Ուղղորդվող հովհարների կանոնավոր օգտագործում

	
	
	
	
	

	
	17
	Քաշող հովհարների կանոնավոր օգտագործում

	
	
	
	
	

	
	18
	Օդորակիչների կանոնավոր օգտագործում

	
	
	
	
	

	
	19
	Եթե կիրառվում է ուլտրամանուշակագույն լուսավորում, ապա ամենօրյա պահպանումը ծրագրված է մասնագիտական անձնակազմի կողմից

	
	
	
	
	

	
	20
	Արտադրվող հազ ունեցող հիվանդներին սովորեցվում և տրամադրվում են հարմար տարաներ` խորխի հեռացման համար:

	
	
	
	
	

	
	21
	Կիրառվում են վարակի հսկողության  ուղեցույցները` ներառյալ բոլոր իրադրություններում վարակիչ թափոնների հեռացումը և վնասազերծումը

	
	
	
	
	

	Անձնական պաշտպանիչ հանդերձանք և սարքավորումներ

	22
	N-95 կամ FFP2 շնչադիմակները հեշտությամբ մատչելի են բուժաշխատողների և ստացիոնար կենտրոնի մուլտիդեղորայքակայուն ՏԲ-ով հիվանդների համար

	
	
	
	
	

	
	23
	Դիմակները հեշտությամբ հասանելի են հիվանդների և այցելուների համար

	
	
	
	
	

	
	24
	N95 շնչադիմակները ճիշտ կերպով օգտագործվում և պահպանվում են

	
	
	
	
	

	Ընդհանուր միավորներ`



	2
	
	2
	

	Ոչ կիրառելի չափանիշների թիվը`

	0
	
	0
	

	Գնահատված չափանիշների թիվը`

	1
	
	1
	

	Հոսպիսի միավորները %-ով`

	100%
	
	100%
	

	Կատարող`
	
	
	
	


ՀԱՎԵԼՎԱԾ 3` ԽՈՐԽԻ ԱՊԱՀՈՎ ՀԱՎԱՔՈՒՄ
1. Նախևառաջ պիտակ կպցրեք խորխամանին` նշելով հիվանդի ողջ տեղեկատվությունը
2. Խորխը պետք է հավաքվի լավ օդափոխված,  միայն խորխի հավաքման համար նախատեսված հատուկ տարածքում: Կարելի է օգտագործել նաև դրսային որևէ տարածք, եթե այն առանձնացված է և այլ մարդկանց ուշադրությունից հեռու: Մի՛ օգտագործեք զուգարանները` խորխի հավաքման համար:
3. Քայլերը բացատրեք դանդաղորեն և համառոտ կետերով:
4. Անձը պետք է նախ ողողի բերանը ջրով` ուտելիքի հնարավոր մնացորդները հեռացնելու համար:
5. Ցուցադրեք ինչպես խորը հազալ` կրծքավանդակի խորքից.
· Սկսել խորը շնչելով:
· Ուժեղ հազալ:
· Կրկնել երեք անգամ` նախքան խորխամանում արտաթքելը:
6. Հիվանդին տվեք խորխամանը` առանց կափարիչի, որպեսզի արտաթքի դրա մեջ:
7. Հիվանդը պետք է հարմարեցնի խորխամանը ներքին շրթունքի տակ և արտաթքի դրա մեջ:
8. Խնդրեք հիվանդին ուշադիր լինել, որ խորխը չթափի խորխամանից դուրս:
9. Մի՛ կանգնեք հիվանդի դիմաց, երբ նա արտաթքում է:
10. Եթե հիվանդը տանն է և անկողնում.
ա. Շարժեք մահճակալը այնպես, որ հիվանդը լինի բաց պատուհանի կամ դռան առջև:
բ. Հիվանդը պետք է հազալիս և խորխամանի մեջ արտաթքելիս գլուխն ուղղի դեպի պատուհանը կամ դուռը:
11. Հսկե՛ք հավաքման ընթացքը, բայց մի՛ կանգնեք հիվանդի առջև:
12. Պատրաստ եղեք անմիջապես փակել խորխամանի կափարիչը, հենց որ հիվանդը խորխը արտաթքած լինի: 
13. Համոզվեք, որ հիվանդը բավարար քանակով խորխ է արտաթքել խորխամանի մեջ (մոտ մեկ լիքը թեյի գդալ):
14. Փակեք խորխամանը` կափարիչը պտտելով երեք անգամ` ապահովելով, որ այն ամբողջությամբ փակվել է:
15. Խորխամանը փակելուց հետո լվացեք ձեռքերը:
16. Խորխամանները, որքան հնարավոր է շուտ, տարեք առողջապահական հիմնարկ` սառնարան-պայուսակի կամ տուփի մեջ: Խորխամանները մի՛ պահեք ուղիղ արևի լույսի տակ:
[image: image2.png]




Փոստային հասցե` 
PO Box 38785 
Pinelands, 7430 
Հարավաֆրիկյան Հանրապետություն
Հեռ.: (+27) 021 531 0277
Կայք` www.hospicepalliativecaresa.co.za
պալիատիվ խնամք  տրամադրելու ուղեցույցներ

Հասցե`


Suite 11a, Lonsdale Building


Lonsdale Way


Pinelands

